b'\n_START_ARTICLE_\nBatMUD\n_START_SECTION_\nPelimaailma\n_START_PARAGRAPH_\nPeli on genrelt\xc3\xa4\xc3\xa4n huumorilla h\xc3\xb6ystetty\xc3\xa4 keskiaikaista fantasiaa. Tarkoituksena on seikkailla pelimaailmassa ja taistella hirvi\xc3\xb6it\xc3\xa4 vastaan. Vihollisia surmaamalla pelaaja saa kokemuspisteit\xc3\xa4 ja saalista. Pelaaminen muistuttaa tekstiseikkailupelej\xc3\xa4, eli pelaaja sy\xc3\xb6tt\xc3\xa4\xc3\xa4 komentonsa tekstin\xc3\xa4 ja saa vastauksena tekstin, jossa kerrotaan miten maailma reagoi pelaajaan. Yhden pelaajan sijaan Mudissa on kuitenkin useita pelaajia samassa maailmassa sy\xc3\xb6tt\xc3\xa4m\xc3\xa4ss\xc3\xa4 komentoja reaaliaikaisesti._NEWLINE_Oman hahmon ulkon\xc3\xa4k\xc3\xb6\xc3\xa4 voi vapaasti r\xc3\xa4\xc3\xa4t\xc3\xa4l\xc3\xb6id\xc3\xa4 ja itseilmaisu on rajoittamatonta. BatMUDin lukuisten velhojen (wizard tai immortal) ansiosta peli\xc3\xa4 kehitet\xc3\xa4\xc3\xa4n ja uutta sis\xc3\xa4lt\xc3\xb6\xc3\xa4 tarjotaan pelaajille jatkuvasti. Pelimaailma on t\xc3\xa4ynn\xc3\xa4 erilaisia rotuja, kiltoja, teht\xc3\xa4vi\xc3\xa4 sek\xc3\xa4 mahdollisuuksia. Tekstipohjaisuutensa takia BatMUDin, kuten muidenkin MUDien, aloituskynnys on korkeahko. Peli on viime vuosien aikana kuitenkin muuttunut huomattavasti k\xc3\xa4ytt\xc3\xa4j\xc3\xa4yst\xc3\xa4v\xc3\xa4llisemm\xc3\xa4ksi, niin k\xc3\xa4ytt\xc3\xb6liittym\xc3\xa4lt\xc3\xa4\xc3\xa4n kuin ideologialtaan. K\xc3\xa4ytt\xc3\xb6liittym\xc3\xa4 on kehittynyt erityisesti uuden BatClientin my\xc3\xb6t\xc3\xa4. Jotkut vapaaehtoiset pelaajat ovat saaneet yll\xc3\xa4pit\xc3\xa4jilt\xc3\xa4 er\xc3\xa4\xc3\xa4nlaisen avustajastatuksen (newbie-helper). He vastailevat uusien pelaajien esitt\xc3\xa4miin kysymyksiin ja yritt\xc3\xa4v\xc3\xa4t neuvoa mahdollisuuksien mukaan, mieluiten newbie-kanavalla. Peliin on my\xc3\xb6s mahdollista tutustua vierailijana, guest, mik\xc3\xa4 ei vaadi rekister\xc3\xb6itymist\xc3\xa4, mutta sill\xc3\xa4 tavoin pelist\xc3\xa4 saa jonkinlaisen kuvan._NEWLINE_Toisinaan peli k\xc3\xa4ytt\xc3\xa4\xc3\xa4 suomen kielt\xc3\xa4 luomaan mystiikkaa ja eksotiikkaa, ja samalla huvittamaan suomenkielisi\xc3\xa4 k\xc3\xa4ytt\xc3\xa4ji\xc3\xa4. Esimerkiksi "floating letters" -loitsun taikasanoina on "lent\xc3\xa4vi\xc3\xa4 lauseita". Peliss\xc3\xa4 on mahdollista muun muassa rakentaa omia kaupunkeja ja k\xc3\xa4yd\xc3\xa4 meritaisteluita. Peliss\xc3\xa4 on my\xc3\xb6s vaihtuvat vuodenajat ja s\xc3\xa4\xc3\xa4t._NEWLINE_Samanaikaisia k\xc3\xa4ytt\xc3\xa4ji\xc3\xa4 peliss\xc3\xa4 on satoja. K\xc3\xa4ytt\xc3\xa4j\xc3\xa4kunta koostuu velhoista ja pelaajista, mortals. Wizardit, suomalaisittain "wizut" eli velhot ovat entisi\xc3\xa4 pelaajia, jotka ovat siirtyneet pelaamisesta kehitt\xc3\xa4j\xc3\xa4puolelle. Vuosittain kehitt\xc3\xa4jien joukkoon liittyy muutamia pelaajia._NEWLINE_Alun perin, toisin kuin monessa muussa MUDissa tai useimmissa verkkopeleiss\xc3\xa4, BatMUDissa ei saanut rekister\xc3\xb6id\xc3\xa4 useampia pelihahmoja. Hein\xc3\xa4kuusta 2011 toisen hahmon luominen on mudista l\xc3\xb6ytyv\xc3\xa4ll\xc3\xa4 laitteella mahdollista._NEWLINE_Kaikki pelihahmot voivat k\xc3\xa4yd\xc3\xa4 l\xc3\xa4pi reinkarnaatioprosessin, jossa pelaajan kokemuspisteet vapautetaan uudelleen k\xc3\xa4ytett\xc3\xa4v\xc3\xa4ksi, joten pelaaja voi vaihtaa hahmoa, taustaa ja kiltoja melko vapaasti. Seurauksena t\xc3\xa4st\xc3\xa4 pelaajan ei my\xc3\xb6sk\xc3\xa4\xc3\xa4n tarvitse kehitt\xc3\xa4\xc3\xa4 useampaa hahmoa, vaan samalla hahmolla voi pelata kaikkia rotuja ja hahmoluokkia reinkarnaatiotaian avulla, toisin kuin useimmissa verkkopeleiss\xc3\xa4.\n_START_SECTION_\nKillat\n_START_PARAGRAPH_\nPelihahmo pystyy saavuttamaan maksimissaan tason 100. 10 ensimm\xc3\xa4ist\xc3\xa4 tasoa menev\xc3\xa4t automaattisesti hahmon taustaan, seuraavat 5 tasoa rotukiltaan, ja siit\xc3\xa4 seuraavat pelaajan valitsemiin kiltoihin tai societyihin . Poikkeuksena ovat pelaajat jotka uhraavat 150, 225 tai 375 miljoonaa kokemuspistett\xc3\xa4 saadakseen uudelleensyntyneen (reborn) statuksen . Uudelleensyntyneet pelihahmot voivat halutessaan j\xc3\xa4tt\xc3\xa4\xc3\xa4 ottamatta uudelleensyntymiens\xc3\xa4 lukum\xc3\xa4\xc3\xa4r\xc3\xa4\xc3\xa4 vastaavan m\xc3\xa4\xc3\xa4r\xc3\xa4n tasoja rotukilloista ja k\xc3\xa4ytt\xc3\xa4\xc3\xa4 n\xc3\xa4m\xc3\xa4 ylim\xc3\xa4\xc3\xa4r\xc3\xa4iset tasot muihin kiltoihin.\n_START_SECTION_\nEsineet ja talous\n_START_PARAGRAPH_\nAseita ja muita esineit\xc3\xa4 peliss\xc3\xa4 on tuhansittain, eik\xc3\xa4 t\xc3\xa4ydellist\xc3\xa4 esinelistaa ole koskaan julkaistu. Valuuttana peliss\xc3\xa4 on virtuaalinen kulta, mutta harvinaisissa erikoistapauksissa k\xc3\xa4ytet\xc3\xa4\xc3\xa4n my\xc3\xb6s task point -pisteit\xc3\xa4, joita on mahdollista saada tekem\xc3\xa4ll\xc3\xa4 positiivista PR:\xc3\xa4\xc3\xa4 pelille, raportoimalla bugeja, lahjoittamalla rahaa pelin yll\xc3\xa4pit\xc3\xa4miseksi tai muuten peli\xc3\xa4 tukemalla. Oikealla rahalla kauppaa peliss\xc3\xa4 ei saa k\xc3\xa4yd\xc3\xa4. My\xc3\xb6s pelin ulkopuolisten asioiden ja esineiden kaupustelu on kielletty\xc3\xa4.\n_START_SECTION_\nPvP\n_START_PARAGRAPH_\nP\xc3\xa4\xc3\xa4s\xc3\xa4\xc3\xa4nt\xc3\xb6isesti muiden pelaajien tappaminen hyv\xc3\xa4st\xc3\xa4 syyst\xc3\xa4 on sallittua ja pelimekaniikka tukee pelaajien v\xc3\xa4list\xc3\xa4 taistelua. Kuitenkin syytt\xc3\xb6mien sivullisten tappaminen ja massamurhaaminen on kielletty\xc3\xa4 ja uusien pelaajien tappaminen ep\xc3\xa4suotavaa.\n_START_SECTION_\nHardcore BatMUD\n_START_PARAGRAPH_\nHardcore BatMUD on vaihtoehtoinen varsinaisesta BatMUDista erillinen peli, jossa hahmot ovat monin tavoin huomattavasti taitavampia, mutta eiv\xc3\xa4t palaa en\xc3\xa4\xc3\xa4 peliin ensimm\xc3\xa4isen kuoleman j\xc3\xa4lkeen. Edell\xc3\xa4 mainittujen pelien alueita, kiltoja ja esineit\xc3\xa4 p\xc3\xa4ivitet\xc3\xa4\xc3\xa4n aika ajoin my\xc3\xb6s Hardcore Batiin. My\xc3\xb6s kommunikointi on mahdollista kummankin pelin pelaajien v\xc3\xa4lill\xc3\xa4. Peli avattiin yleiseen k\xc3\xa4ytt\xc3\xb6\xc3\xb6n 25. joulukuuta 2001.\n_START_SECTION_\nHistoria\n_START_PARAGRAPH_\nHeti alussa peli yhdistyi tamperelaisten teekkarien yll\xc3\xa4pit\xc3\xa4m\xc3\xa4n Herwood-mud-pelin kanssa. BatMUD osoittautui niin suosituksi, ett\xc3\xa4 pian sit\xc3\xa4 py\xc3\xb6ritt\xc3\xa4m\xc3\xa4\xc3\xa4n piti perustaa yritys Balanced Alternative Techniques ry. Vaikka lahjoitusten avulla peli\xc3\xa4 pystyi py\xc3\xb6ritt\xc3\xa4m\xc3\xa4\xc3\xa4n paremmilta palvelimilta, ajoittain p\xc3\xa4\xc3\xa4sy\xc3\xa4 peliin piti silti rajoittaa niiden riitt\xc3\xa4m\xc3\xa4tt\xc3\xb6myyden vuoksi.'